Pa vas ná hy seuntjie glo met sigarette brandFoto ter illustrasie: Pixabay ŉ Pa van Johannesburg wie se vierjarige seuntjie vir brandwonde in die Rahima Moosa-hospitaal behandel is, is in Sophiatown vir kindermishandeling in hegtenis geneem. Kol. Lungelo Dlamini, Gautengse polisiewoordvoerder, sê die man van die voorstad Newclare, wes van die middestad, is Dinsdag aangekeer en het Donderdag in die Sophiatown-landdroshof verskyn. Die saak is tot 16 Januarie aanstaande jaar uitgestel. “Die pa het sy kleuterseun vermoedelik met ŉ sigaret gebrand,” sê Dlamini. “Die kind is behandel en die mishandeling is in Julie vanjaar by die polisie aangemeld.” Dlamini maan ouers of gesinne om enige vorm van kindermishandeling so gou as moontlik aan te meld. “Enigeen wat bewus is van ŉ misdaad, veral dié teen kinders, maar versuim om dit aan te meld, kan hulle aan ŉ oortreding skuldig maak.” ŉ Egpaar van Bloemspruit in die Vrystaatse hoofstad is intussen Donderdag tronkstraf opgelê nadat hulle hul 11-jarige dogter gedwing het om teen betaling omgang met mans te hê en hul negejarige seun aangerand en gemolesteer het.